Verkeer ontwrig deur vervoerstakingVerkeer in die Johannesburgse middestad en omliggende gebiede sal Dinsdag ontwrig word weens ŉ staking deur lede van die vervoervakbond Satawu. Hoofsupt. Wayne Minnaar, woordvoerder van die metropolisie, sê die stakende werkers sal na verwagting om 10:00 by Pieter Roos Park in Parktown bymekaarkom. Van hier sal hulle na die kantoor van die Nasionale Bedingingsraad beweeg. Die optog sal na verwagting teen 14:00 by Parkstasie eindig. Minnaar sê metropolisiebeamptes sal die verkeer reguleer tydens die optog. Vincent Masoga, woordvoerder van Satawu, sê busbestuurders dring steeds aan op ŉ 13% loonverhoging en ander voordele. Die staking is reeds in sy derde week.